Boewe teiken glo Gautengse kerkeArgieffoto ŉ Nuwe neiging het in dele van Gauteng, veral Johannesburg, kop uitgesteek waar boewe kerke tydens beurtkrag besteel. Charnel Hattingh, woordvoerder van Fidelity ADT, sê daar is tussen 11 en 16 Februarie minstens drie inbrake by kerke in nabygeleë woonbuurte in Johannesburg aangemeld. Hoewel die boosdoeners se werkwyse in al drie voorvalle soortgelyk was, is dit in hierdie stadium onduidelik of dieselfde groep boewe by al die voorvalle betrokke was, sê sy. “Daar is verskeie musiekinstrumente en klanktoerusting tydens die drie voorvalle gebuit. In elk van die voorvalle is toegang verkry deur ŉ deur of venster oop te breek en die diefwering oop te dwing,” sê Hattingh. “Daar is duidelik ŉ grys mark vir die musiekinstrumente, wat die probleem vererger,” sê Hattingh. In Pretoria lyk dit of voorvalle meer opportunisties van aard is. Hier word selfone en handsakke gesteel terwyl die kerkgangers bid, gewoonlik deur ŉ man en vrou wat saamwerk. Die vrou stap oënskynlik uit die kerk met die sak, wat dit moeilik maak vir veiligheidsbeamptes om te bepaal of die sak gesteel is. Hattingh sê die verdagtes buit ook die voortgesette beurtkrag uit en slaan dikwels in dié tye toe. Sy sê ekstra waaksaamheid, veral wat mense se persoonlike veiligheid betref, kan help om verliese te beperk. “Bly waaksaam en moet niks aan die noodlot oorlaat nie.”